Source: https://szegediitelotabla.birosag.hu/targyalasi-jegyzek/20130912/befolyassal-uzerkedes-es-mas-buncselekmenyek-szegeden
Timestamp: 2020-05-26 07:20:44+00:00

Document:
Befolyással üzérkedés és más bűncselekmények Szegeden | Szegedi Ítélőtábla
Befolyással üzérkedés és más bűncselekmények Szegeden
2013. szeptember 13. péntek, 09:00
Több ponton is megváltoztatta a Szegedi Ítélőtábla dr. Hegedűs István vezette büntető tanácsa a befolyással üzérkedés és más bűncselekmények miatt V. Gyöngyike Margit és társai ellen indított büntetőügyben a Gyulai Törvényszék I. fokon kiszabott ítéletét.
Egyebekben az első fokú ítéletnek a fellebbezések folytán felülbírált részét helybenhagyta, vagyis letöltendő börtönbüntetést az I. rendű vádlott kapott. Őt 24 rendbeli befolyással üzérkedés, bűnsegédként elkövetett közokirat-hamisítás, társtettesként, hivatalos személy által elkövetett közokirat-hamisítás és felbujtóként elkövetett hivatali visszaélés bűntettében mondta ki bűnösnek a Gyulai Törvényszék. Ezért őt a bíróság jogerősen - halmazati büntetésül – 4 év 6 hónap börtönre, 4 év közügyektől eltiltásra, 150 ezer forint pénzbüntetésre, 4 évi időtartamra az egészségügy területén adminisztratív tevékenységet igénylő munkakörben való foglalkozástól eltiltásra ítélte. A bíróság a kiszabott börtönbüntetés fele részének, azaz 2 év 3 hónap börtönbüntetésnek a végrehajtását 4 évi próbaidőre felfüggesztette azzal, hogy a végrehajtandó részből az I. rendű vádlott feltételesen nem szabadulhat. A bíróság az I. rendű vádlottal szemben 1 millió 215 ezer forint erejéig vagyonelkobzást rendelt el.
Az ítélet indoklásakor elhangzott: a közvélemény ezt az ügyet is minden bizonnyal a rokkantnyugdíjazásokkal kapcsolatos visszaélések közé sorolja, holott jelen ügyben van egy alapvető eltérés. Miközben más ügyekben egészséges embereket segítettek anyagi ellenszolgáltatás fejében rokkantsági nyugdíjba, addig az ebben az ügyben szereplő betegek valóban betegek is voltak, jelenleg is rokkantnyugdíjasok, vagyis a vádlottak – bár jogellenes cselekményeket követtek el, és ezért mindenképp büntetés jár - nem okoztak kárt az államnak, és így a társadalomnak. Ezt mindenképpen figyelembe kellett venni a büntetések kiszabásakor – hangsúlyozta a bírói tanács elnöke.
Az I. rendű vádlott, mint egészségügyi dolgozó a Szegedi II-es Kórház sebészeti osztályán 2002 előtt dolgozott együtt a II. rendű vádlottal. 2009-ben a II. rendű vádlott ismét kapcsolatba került az I. rendű vádlottal. Ekkor megtudta, hogy az I. rendű vádlott ügyintézőként dolgozik az orvos-szakértői bizottságok mellett, az un. „leszázalékolásokkal” kapcsolatos eljárásokban.
Az I. rendű vádlott – felismerve a rendszeres haszonszerzés lehetőségét - azt állította a II. rendű vádlottnak, hogy ő befolyásolja az orvos-szakértői bizottságban szakértői véleményt adó orvost az anyagi ellenszolgáltatás fejében abban, hogy a II. rendű vádlott által közvetített betegek egészségkárosodása mértékének véleményezése során az általuk remélt elbírálásban részesüljenek. Az I. rendű vádlott azt is vállalta, hogy anyagi ellenszolgáltatás fejében mindent megtesz annak érdekében, hogy a II. rendű vádlott által küldött betegek ahhoz a bizottsághoz kerüljenek első fokon, ahol ő az ügyintéző.
Az I. rendű vádlott cselekményével 1.246.000 ezer forint, a II. rendű vádlott 750 ezer forint vagyoni előnyre tett szert – áll az I. fokon eljáró bíróság ítéletében.
24 rendbeli befolyással üzérkedés, bűnsegédként elkövetett közokirat-hamisítás, társtettesként, hivatalos személy által elkövetett közokirat-hamisítás és felbujtóként elkövetett hivatali visszaélés bűntettében mondta ki bűnösnek a Gyulai Törvényszék 2012. december 14-én V. Gyöngyike Margit (1964 – zsombói lakos) I. rendű vádlottat. Ezért őt a bíróság - halmazati büntetésül – 4 év 6 hónap börtönre, 6 év közügyektől eltiltásra, 150 ezer forint pénzbüntetésre, 4 évi időtartamra az egészségügy területén adminisztratív tevékenységet igénylő munkakörben való foglalkozástól eltiltásra ítélte. A bíróság a kiszabott börtönbüntetés fele részének, azaz 2 év 3 hónap börtönbüntetésnek a végrehajtását 4 évi próbaidőre felfüggesztette azzal, hogy a végrehajtandó részből az I. rendű vádlott feltételesen nem szabadulhat. A bíróság az I. rendű vádlottal szemben 1 millió 215 ezer forint erejéig vagyonelkobzást rendelt el.
Az ügy II. rendű vádlottját, dr. T. Sándorné dr. P. Máriát (1946 – szegedi lakos) 10 rendbeli társtettességben elkövetett hivatali vesztegetés, 3 rendbeli bűnsegédként elkövetett közokirat-hamisítás bűntettéért, 4 rendbeli, ebből két esetben felbujtóként elkövetett magánokirat-hamisítás vétségéért – halmazati büntetésül – 1 év 8 hónap, végrehajtásában 3 év próbaidőre felfüggesztett börtönre, 250 ezer forint pénzbüntetésre, és egy évre az orvosi foglalkozástól való eltiltásra ítélte. A II. rendű vádlottal szemben a bíróság 750 ezer forint erejéig vagyonelkobzást rendelt el.
Az ügyben szereplő többi vádlottat – közöttük betegeket és orvosokat - hivatali vesztegetés, köz- és magánokirat-hamisítás bűntettében és vétségében találta bűnösnek a bíróság, és esetükben rövidebb tartamú felfüggesztett börtönbüntetést, kisebb összegű pénzbüntetést szabott ki.

References: bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság